ศบค. ขอความร่วมมือ work from home ให้มากที่สุด หลังพบว่าผู้ติดเชื้อส่วนใหญ่อยู่ในวัยทำงาน
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) หรือ ศบค. เปิดเผยว่า ที่ประชุม ศบค. ได้พิจารณายุทธศาสตร์ของการจัดการกับผู้ติดเชื้อ โดยเฉพาะพื้นที่กรุงเทพฯ และปริมณฑล ซึ่งส่วนใหญ่อยู่ในวัยทำงาน หากสามารถจัดการในพื้นที่กรุงเทพฯ และปริมณฑลได้ ก็เหมือนจัดการได้ทั้งประเทศ ที่ประชุม เห็นว่า ทุกฝ่ายจะต้องร่วมมือกัน และ work from home ให้มากที่สุด เชื่อว่าจะทำให้ผู้ติดเชื้อลดลงได้ เพราะแม้ ผับ บาร์ คาราโอเกะ จะยังไม่เปิดแต่ร้านอาหารกลับกลายเป็นแหล่งแพร่เชื้อ โดยข้อมูลจากกองระบาดวิทยา กรมควบคุมโรค ระบุว่า ผู้ติดเชื้อกลุ่มก้อนในรอบเดือนเมษายน จากร้านอาหาร อายุเฉลี่ย 30 ปี(20-39ปี) ปัจจัยเสี่ยง ได้แก่ ร้านชาบู หมูกระทะ สุกี้ ร้านอาหารกึ่งผับ และการสัมผัสร่วมบ้าน        นอกจากนี้ กระทรวงมหาดไทย ได้รวมรวบจังหวัดที่ขอความร่วมมือประชาชน งดออกจากเคหะสถานเวลากลางคืน 12 จังหวัด ได้แก่ ชัยนาท นนทบุรี นครปฐม สมุทรสาคร สุราษฎร์ธานี ตรัง ยะลา บึงกาฬ นครนายก ปทุมธานี สมุทรปราการ สงขลา /ส่วนจังหวัดที่มีบทลงโทษกรณีที่ประชาชนไม่สวมใส่หน้ากากอนามัย ขณะออกนอกเคหะสถาน 73 จังหวัด ดังนั้นยืนยันว่า ขณะนี้ยังสามารถเดินทางได้ตามปกติ แต่ขอความร่วมมือให้ประชาชนที่จะเดินทางศึกษาข้อมูลของจังหวัดปลายทางด้วย เพื่อที่จะปฏิบัติตามประกาศของทางจังหวัด        นพ.ทวีศิลป์ กล่าวว่า พลเอก ประยุทธ์ จันทร์โอชา นายกรัฐมนตรี ในฐานะ ผอ.ศบค. ประกาศข้อกำหนดที่ 21 ตามมาตรา 9 ของ พ.ร.ก.ฉุกเฉิน ให้เลื่อนการรายงานตัวทหารกองประจำการ และการฝึกทหารใหม่ จากวันที่ 1 และ 3 พฤษภาคม ไปเป็นวันที่ 1 กรกฎาคม หรือให้เป็นไปตามที่กระทรวงมหาดไทยกำหนด โดยออกหมายนัดใหม่ ว่าด้วยการรับราชการทหาร เนื่องจากมีลักษณะการรวมตัวกันเป็นกลุ่มใกล้ชิดการอาจมีความเสี่ยงต่อการแพร่โรค โดยไม่ถือเป็นการหลีกเลี่ยงขัดขืน หรือไม่มาตามนัด ส่วนผู้ที่ลาออกจากงานมาแล้ว เพื่อเตรียมตัว เข้ารับการเกณฑ์ทหาร กระทรวงแรงงาน จะชดเชยให้กรณีว่างงานตามอัตราที่กฎหมายกำหนด        นอกจากนี้ที่ประชุม ยังมีการหารือเรื่องการเปิดภาคเรียนของนักเรียน เนื่องจากครู บุคลากรทางการศึกษา และนักเรียน ก็มีความเสี่ยง และควรจะได้รับการฉีดวัคซีน ซึ่งกระทรวงสาธารณสุข ยืนยันว่า จะดูแลครูในเรื่องนี้ด้วย ซึ่งวัคซีนจะมาถึงในช่วงเดือนมิถุนายน